Hekk kif il-PN organizza il-Konvenzjoni tiegħu ġewwa Għawdex, ħareġ riżultat ta' sondaġġ jgħidilna li l-PN qed jgħaddi lill-PL b'2% f'Għawdex. Naturalment il-PN ħareġ idoqq it-trombi għax qiegħed fuq quddiem u jagħti l-impressjoni li l-opinjoni tal-votanti inqalbet f'Għawdex. Dan il-ħsieb xejn mhu korrett. Fl-elezzjoni tal-2013, minkejja li l-PL rebaħ b'36,000 vot, f'Għawdex il-PN xorta żamm il-maġġoranza tal-voti fl-ewwel att b'1%. Fl-2008 il-PN kien igawdi 12% ta' popolarità fuq il-PL ġo Għawdex. Din il-popolarità niżlet għal 1% sal-2013. Issa jidher skont dan l-istħarriġ li rkupraw 10% minn dawk l-iswitchers li qalu li vvutaw lill-PN fl-2008 imma mbagħad vvutaw PL fl-2013. Imma li hu tassew interessanti u importanti huwa l-fatt li skont dan l-istħarriġ filwaqt li hemm switchers li reġgħu lura għand il-PN, ftit li xejn huma dawk il-Laburisti li qalu li se jivvotaw lil PN jekk issir elezzjoni għada. Imma l-aktar ħaġa sinifikanti li ħarġet u li l-PN ħeba u ma kkummentax fuqha hi l-fatt inkwetanti għalihom li hemm 7% ta' dawk l-Għawdxin li vvutaw lill-PN fl-elezzjoni li għaddiet li issa saħansittra lesti li jivvotaw lill-PL fl-elezzjoni li jmiss. Dan hu tassew inkwetanti għall-PN. Il-PL għadu qed jiklilhom minn ġewwa bil-goff. Madanakollu, nistenna li l-PL għandu jgawdi l-fiduċja tal-maġġoranza tal-votanti f'Għawdex. Sondaġġ jibqa' sondaġġ u jien l-ewwel waħda li ġejja mid-dinja tan-numri, mgħallma li dejjem trid tħares u tinterpreta ċ-ċifri u l-persentaġġi b'kawtela u ma teħodhomx b'vanġelu. Jista' jkun hemm element li l-votant Laburist irid jibgħat messaġġ billi jiddikjara li mhux se jivvota jew li għadu inċert u dan huwa avviż li l-PL jagħmel żball jekk iwarrbu u jiddiskreditah. Imma nemmen ukoll profondament li fl-aħħar mill-aħħar ħafna Għawdxin fis-silenzju jappoġġjaw il-politika pożittiva ta' dan il-Gvern u jirrikonoxxu l-ħidma ta' dan il-Gvern fil-gżira Għawdxija. L-Għawdxin huma konxji li l-kummerċ u l-ekonomija Għawdxin għaddejjin minn perjodu mill-aqwa bla preċedent. It-turiżmu barrani u dak domestiku f'Għawdex qed jikber b'rata mgħaġġla. Għawdex qed igawdi minn l-inqas rata ta' qgħad li qatt esperjenza kif ukoll rata għolja ta' ħolqien tax-xogħol fost l-Għawdxin. Rajna l-investiment ta' Barts Medical School kif ukoll l-investiment barrani sabiex l-Isptar Ġenerali t'Għawdex jiġi rinovat u jsir sptar state of the art li mhux biss jixraq lill-Għawdxin imma wkoll lil pajjiż kollu in ġenerali, fejn il-poplu Malti u Għawdxi kollu se jieħu servizz mediku mill-aqwa b'xejn filwaqt li tinfetaħ it-triq sabiex inkabbru u nsaħħu in-niċċa tat-turiżmu mediku. U dan kollu l-poplu Għawdxi jirrikonoxxih u jaffermah. Mhux ta' b'xejn li fl-istess sondaġġ rajna li l-Prim Ministru jgawdi fiduċja ferm ikbar mill-Kap tal-Oppożizzjoni anki f'Għawdex. L-Għawdxin aktar jafdaw lil Prim Ministru Dr. Joseph Muscat: 43.5% jaħsbu li huwa miexi tajjeb jew tajjeb ħafna kontra l-34.8% li jaħsbu l-istess fuq il-Kap tal-Oppożizzjoni. Il-fatt li 30% ta' dawk avviċinati biex jieħdu sehem f'dan is-sondaġġ ma weġbux lil min se jivvotaw, jikkonferma kemm mhux lok ta' ewforiji li xi partit għamel xi rebħa konvinċenti. Hemm ukoll l-element importanti tal-Maltin li jivvutaw ġewwa Għawdex. Ma nafx kemm dan is-sondaġġ ta' toqol lil dan il-fenomenu reali. Il-Maltin li jivvotaw ġewwa Għawdex mhumiex mija jew tnejn u żgur iħallu impatt fuq ir-riżultat elettorali tat-13-il distrett. Jkun żball kardinali wkoll jekk xi ħadd jipprova jneffaħ dan ir-riżultat ta' dan is-sondaġġ fuq il-kumplament tal-pajjiż bħalma hemm min ipprova jagħmel biex mingħalih jagħti l-impressjoni li hawn xi riħ tal-bidla li qed jonfoħ. Anki l-premessa li t-13-il distrett huwa xi game changer hija perċezzjoni. Kif diġà aċċennajt, fl-elezzjoni li għaddiet il-PL rebaħ rebħa kbira imma xorta ma ġabx il-maġġoranza tal-ewwel att tal-voti ġo Għawdex. Effettivament il-konklużjoni hija li fejn isir sondaġġ nazzjonali u juri li l-PL għandu vantaġġ, tal-PN joħorġu jżeffnu l-margin of error tal-4% li kull sondaġġ xjentifiku huwa suġġett għalih. Il-ħelwa hi li issa għax hemm sondaġġ reġjonali favurihom, il-margin of error ma ssemmiex u ħbew anki kemm kien hemm persuni li għażlu li ma jagħtux risposta ta' kif se jivvotaw. F'fortizza meqjusa Nazzjonalista bħal Għawdex fejn tiggwadanja 1% biss wara 4 snin jitimgħu il-poplu b'kull xorta ta' stejjer ta' tfigħ ta' tajn u tgħawwiġ tal-fatti , ma naħsibx li l-Oppożizzjoni għandha wisq biex tifraħ u tkanta vittorja. Imma dan kollu ma jgħodd xejn. Hekk jew b'hekk skont il-mexxej effettiv, il-PN diġà rebaħ l-elezzjoni. Kulma fadal hu li jgħoddu l-voti.